b"\n_START_ARTICLE_\nLaivo komisaras\n_START_PARAGRAPH_\nLaivo komisaras (rus. \xd0\xba\xd0\xbe\xd1\x80\xd0\xb0\xd0\xb1\xd0\xb5\xd0\xbb\xd1\x8c\xd0\xbd\xd1\x8b\xd0\xb9 \xd0\xba\xd0\xbe\xd0\xbc\xd0\xb8\xd1\x81\xd1\x81\xd0\xb0\xd1\x80, i\xc5\xa1 pranc. \xd1\x81\xd0\xbemissaire '\xc4\xafgaliotinis, patik\xc4\x97tinis')\xc2\xa0\xe2\x80\x93 pareig\xc5\xabnas Rusijos kariniame laive, visi\xc5\xa1kai atsakingas u\xc5\xbe maisto produkt\xc5\xb3, mundiruot\xc4\x97s, pinig\xc5\xb3 algoms gavim\xc4\x85, saugojim\xc4\x85 ir teising\xc4\x85 paskirstym\xc4\x85.\n_START_SECTION_\nVieta rang\xc5\xb3 lentel\xc4\x97je\n_START_PARAGRAPH_\nLaivo komisaro pareigos pirm\xc4\x85 kart\xc4\x85 pamin\xc4\x97tos 1720\xc2\xa0m. J\xc5\xabr\xc5\xb3 statute. 1722\xc2\xa0m. Rang\xc5\xb3 lentel\xc4\x97je laivo komisaras buvo XIV klas\xc4\x97je, buvo prilygintas armijos fendrikui ar prapor\xc5\xa1\xc4\x8dikui arba II rango \xc5\xa1kiperiui laivyne._NEWLINE_Laivyno ekipa\xc5\xbe\xc5\xb3, pusekipa\xc5\xbei\xc5\xb3 ir atskir\xc5\xb3j\xc5\xb3 kuop\xc5\xb3 laivo komisarai buvo auk\xc5\xa1tesnio rango\xc2\xa0\xe2\x80\x93 jie buvo priskirti IX klasei.\n_START_SECTION_\nPavaldumas\n_START_PARAGRAPH_\nLaivo komisaras b\xc5\xabdavo pavaldus tiesiogiai laivo vadui ir intendantui (krygskomisarui), taip pat\xc2\xa0\xe2\x80\x93 admiraliteto kolegijai._NEWLINE__NEWLINE_Laivo komisarui buvo pavald\xc5\xabs jaunesnieji \xc5\xabkiniai etatai\xc2\xa0\xe2\x80\x93 bataleriai, unterbataleriai, kuporai ir unterkuporai.\n_START_SECTION_\nPareigos\n_START_PARAGRAPH_\nLaivui atvykus \xc4\xaf uost\xc4\x85 laivo komisaras tur\xc4\x97davo atsiskaityti, kiek ko buvo sunaudota ir kiek dar liko. Laivo komisaras tur\xc4\x97jo \xc5\xabkin\xc4\x97je knygoje kruop\xc5\xa1\xc4\x8diai registruoti vis\xc4\x85 sunaudojam\xc4\x85 ir gaunam\xc4\x85 turt\xc4\x85, ir kiekvien\xc4\x85 savait\xc4\x99 \xc5\xa1i\xc4\x85 knyg\xc4\x85 tur\xc4\x97davo pateikti kapitonui patikrinti ir patvirtinti para\xc5\xa1u. Krygskomisarui irgi kiekvien\xc4\x85 savait\xc4\x99 tur\xc4\x97davo perduoti \xc5\xbeiniara\xc5\xa1t\xc4\xaf apie maisto produkt\xc5\xb3, pinig\xc5\xb3 ir mundiruot\xc4\x97s sunaudojim\xc4\x85 ir liku\xc4\x8dius._NEWLINE_1804\xc2\xa0m. bir\xc5\xbeelio 15 d. laivyne buvo \xc4\xafvestos revizori\xc5\xb3 pareigos. Nuo tos datos laivo komisarai nebebuvo auk\xc5\xa1\xc4\x8diausi laivo turto tvarkytojai, \xc5\xa1ias pareigas per\xc4\x97m\xc4\x97 revizoriai. 1853\xc2\xa0m. J\xc5\xabros statute buvo nurodyta, kad laivo komisaras yra pavaldus revizoriui. Dabar laivo komisaro pareigos buvo sekti, kiek laivo komandai reikia skirti maisto, aprangos ir kit\xc5\xb3 reikmen\xc5\xb3, u\xc5\xbetikrinti, kad \xc5\xabkin\xc4\x97se knygose b\xc5\xabt\xc5\xb3 sura\xc5\xa1ytos visos s\xc4\x85naudos. Pagal v\xc4\x97lesnius (1870, 1885, 1899, 1910 ir 1914\xc2\xa0m.) J\xc5\xabr\xc5\xb3 statuto leidimus laivo komisaro pareigos beveik nekito. Jis tur\xc4\x97davo registruoti visas pinigines operacijas laive._NEWLINE_M\xc5\xab\xc5\xa1io metu laivo komisaras b\xc5\xabdavo pavaldus laivo gydytojui._NEWLINE_Laivo komisaro kaip \xc5\xabkinio laivo pareig\xc5\xabno pareigos buvo panaikintos 1918\xc2\xa0m."